Urjilee gurguddina aja’ibsiisoo qaban muraasa armaan olitti tareeffaman hundi isaanii kanneen gaalaaksii Miilk wayii keessatti argamanii dha. Urjileen kunniin halkan halkan ifa olaanaan kanneen ifanii mul’atanii dha. urjiilee tarreeffaman keessa tokko urjii VY Canis Majoris jedhamuun beekamuu dha. Guddina urjiilee kanneen biroo xiinxaluuf akka fakkeenyaatti guddinaa fi fageenya urjii kanaa haa ilaallu. Urjiin VY Canis Majoris jedhamuun beekamuu kun kan argamu gaalaaksii miilkiweyii keessatti bakka wiirtuu konistileeshinii (constellation center) jedhamu keessatti yoo ta’u, ifni inni maddisiisus akka kan aduu fi urjiilee biroo adii/ keelloo osoo hin taane ifa diimaa dha. Urjiin vy canis majoris jedhamu kun aduu waliin yoo madaalamu, guddina wiirtuu aduun qabdu (radius) si’a 1,420n kan caalu ta’uu isaati. Guddina kana gara guddina qabee walii galaan (volume)n tilmaamuuf foormulaa: v=4πr3/3 tin fayyadamuun yoo shallagame ~ urjiin kun si’a Biliyoona 12 (1.2x1010) tti tilmaamamuun kan aduu caalu ta’uu isaati. Gama biraan immoo guddina aduu fi kan lafaa waliin yoo madaallaman, guddinni aduu kan lafaa tilmaamaan si’a 1,300,000 kan caalu ta’uu isaati14. Kanumarraa ka’uun guddina urjii Vy Canis Majoris(VY CMa) fi guddina lafaa waliin yoo madaalle, urjii Vy Canis Majoris jedhamu biratti lafti akka waantota xixiqqoo kanneen ijaan hin argamnee (micro organisms) taatee mul’atti jechuu dha. Gama gargar fageenyaan yoo ilaalle; ifni urjiin vy canis majoris jedhamu kana irraa ka’ee lafa qaqqabuuf bara ifaa ykn waggaa 3,900 itti fudhata15. Kana jechuunis ifni VY CMa irraa ka’ee lafa qubachuuf, barkumee 4 (4 millenniums) ti tilmaamamu kan iitti fudhatu ta’uu isaati. Egaa gurguddinni waantota hawaa keessa jiranii haga kana guddatu. Kanaafuu hawaan waanta jalqabaa fi dhuma hin qabnee dha. yeroo yerootti waantotni haaraan hawaa keessatti uumamaa oolu. Kunis hawaan kan dura ture caalaa daran babal’achaa akka jiru taasisa. “Hawaan jalqabas dhumas qabaachuu mala, garuu akkuma lafaa yoo keessa naanna’an malee keessaa ba’uun hin danda’amu” (Stephen Howkins). 